Γνωμοδότηση της Οικονομικής και Κοινωνικής Επιτροπής για την «Πρόταση κανονισμού (ΕΚ) του Συμβουλίου περί τροποποίησης του κανονισμού (ΕΟΚ) αριθ. 2075/92 για την κοινή οργάνωση αγοράς του ακατέργαστου καπνού»

(97/C 75/04)

Στις 17 Οκτωβρίου 1996 και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Η ΟΚΕ ανέθεσε την προετοιμασία των σχετικών εργασιών στον κ. Strasser, γενικό εισηγητή.

Η Οικονομική και Κοινωνική Επιτροπή κατά τη 341η σύνοδο ολομέλειας της 18ης και 19ης Δεκεμβρίου 1996 (συνεδρίαση της 19ης Δεκεμβρίου 1996) υιοθέτησε με 75 ψήφους υπέρ, 16 κατά και 22 αποχές την ακόλουθη γνωμοδότηση.

1. Εισαγωγή

1.1. Το άρθρο 3, παράγραφος 2 του κανονισμού (ΕΟΚ) αριθ. 2075/92 προβλέπει τη χορήγηση συμπληρωματικού ποσού για τα καπνά flue cured, light air και dark air cured που καλλιεργούνται στο Βέλγιο, τη Γερμανία και τη Γαλλία. Το συμπληρωματικό αυτό ποσό καθορίστηκε στα πλαίσια της μεταρρύθμισης της οργάνωσης της αγοράς καπνού, ως συμπλήρωμα της κανονικής επιδότησης, προκειμένου να αποφευχθεί μια έντονη πτώση των κερδών στις βόρειες περιοχές, μετά από την κατάργηση των τιμών παρεμβάσεως. Σκοπός του ποσού αυτού ήταν, επίσης, να διασφαλισθεί η καλλιέργεια μιας ποικιλίας υψηλής ποιότητας.

1.2. Οι συνθήκες καλλιέργειας καπνού στην Αυστρία είναι συγκρίσιμες με αυτές που επικρατούν στην Γερμανία. Ωστόσο, οι εκτάσεις καλλιέργειας είναι κατά μέσο όρο μικρότερες (περίπου 1 εκτάριο ανά γεωργική εκμετάλλευση). Μολονότι ο καπνός στην Αυστρία δεν παράγεται σε μεγάλη κλίμακα, έχει ιδιαίτερη σημασία για τις περιοχές στις οποίες καλλιεργείται.

1.3. Μετά την προσχώρηση της Αυστρίας στην ΕΕ, τα κέρδη στον τομέα του καπνού σημείωσαν, κατά μέσο όρο, αισθητή πτώση (- 45 % χωρίς πρόσθετη επιδότηση 7 - 30 % με πρόσθετη επιδότηση). Αντίθετα απ' ό,τι συμβαίνει σε άλλους τομείς, στον τομέα του καπνού δεν προβλέπονται φθίνουσες αντισταθμιστικές πληρωμές. Η καλλιέργεια καπνού στην Αυστρία θα καταστεί εντελώς ασύμφορη χωρίς το συμπληρωματικό ποσό, με αποτέλεσμα να εγκαταλείψουν πολλοί γεωργοί αυτή τη δραστηριότητα και να μείνουν χωρίς εναλλακτικό εισόδημα ή εναλλακτική απασχόληση στην περιοχή τους.

1.4. Η επιβάρυνση του προϋπολογισμού περιορίζεται σε 0,4 εκατομμύρια Ecu ετησίως και είναι, επομένως, σχεδόν ασήμαντη.

2. Παρατηρήσεις

2.1. Η Οικονομική και Κοινωνική Επιτροπή συμφωνεί με την πρόταση της Επιτροπής να χορηγηθεί στην Αυστρία το συμπληρωματικό ποσό που προβλέπεται για τις ποικιλίες καπνού που καλλιεργούνται στη Γερμανία, επειδή οι συνθήκες παραγωγής καπνού στην Αυστρία είναι παρόμοιες.

Βρυξέλλες, 19 Δεκεμβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Το κείμενο από τη δεύτερη φράση του σημείου 1.2 μέχρι το τέλος της γνωμοδότησης να διαγραφεί και αντικατασταθεί από τα εξής:

«Συνεπώς, η Επιτροπή προτείνει την επέκταση της χορήγησης συμπληρωματικού ποσού στους γεωργούς που καλλιεργούν καπνό στην Αυστρία.

1.3. Ο καπνός είναι ένα μοναδικό προϊόν μεταξύ των καλλιεργειών που επιδοτεί η Ευρωπαϊκή Ένωση. Όχι μόνο δεν είναι ένα είδος διατροφής άλλα είναι γνωστό για τις επιβλαβείς επιπτώσεις του στην υγεία. Η ΕΕ καταβάλλει 1 176 εκατομμύρια Ecu (το 1994) για την ενίσχυση της καλλιέργειας καπνού και μόνο 64 εκατομμύρια Ecu (1996-2000) για το πρόγραμμα Η Ευρώπη κατά του Καρκίνου.

1.4. Η ΟΚΕ συμφωνεί με την πρόσθετη επιδότηση των γεωργών, περιλαμβανομένων των Αυστριακών γεωργών, οι οποίοι αυτή τη στιγμή επιδίδονται στην καλλιέργεια καπνού, αλλά τονίζει ότι οι ενισχύσεις αυτές πρέπει να προορίζονται για τη χρησιμοποίηση της γεωργικής έκτασης για άλλες καλλιέργειες και σκοπούς, περιλαμβανομένων των περιβαλλοντικών σκοπών. Οι καθυστερημένες προτάσεις για μεταρρύθμιση του καθεστώτος του καπνού χρειάζεται να δημοσιευθούν τώρα και να επιφέρουν τη μεταστροφή αυτή.»

Αποτέλεσμα της ψηφοφορίας

Ψήφοι υπέρ: 34, ψήφοι κατά: 70, αποχές: 7.